Diari Oficial de la Generalitat Valenciana


Sumari del DOGV 6678, del 26-12-2011 (2011/13261)

ACORD de 23 de desembre de 2011, del Consell, pel qual es declara d'interés general i àrea industrial i terciària prioritària el sector denominat Séquia de Picanya del municipi de Torrent.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6678

Data del DOGV
:   26-12-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/13199


Data del document
:   23-12-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Acord

Descriptors 

:   * Torrent
    * pla d'urbanisme
    * administració local

ACORD de 23 de desembre de 2011, del Consell, pel qual es declara d'interés general i àrea industrial i terciària prioritària el sector denominat Séquia de Picanya del municipi de Torrent. [2011/13443]
El Consell, en la reunió del dia 23 de desembre de 2011, va adoptar l'acord següent:
L'Estratègia de Política Industrial 2010-2015, plantejada per la Conselleria d'Economia, Indústria i Comerç, ha incorporat, com una de les seues línies d'actuació quant al sòl industrial, que la disposició de recursos suficients de sòl industrial a preus competitius constitueix un element fonamental tant per al desenvolupament del teixit industrial de la Comunitat Valenciana com per a l'atracció d'inversions nacionals i estrangeres.
Així mateix, el Consell ha aprovat, pel Decret 1/2011, de 13 de gener, l'Estratègia Territorial de la Comunitat Valenciana, un dels objectius prioritaris de la qual, quant al sòl industrial, és preveure, en quantitat suficient i adequada, sòl per a l'activitat econòmica.
En aquest sentit, la Generalitat, com a conseqüència de la greu crisi econòmica, ha iniciat una tendència normativa, que s'evidencia en les seues últimes disposicions, orientada a afavorir la implantació d'activitats productives -sempre respectant estrictament la legalitat vigent-, a fi d'activar iniciatives beneficioses per la seua capacitat per a generar ocupació i estimular l'economia, i s'ha marcat com a objectiu definir un model territorial propi basat en la mobilitat i la sostenibilitat, cosa que comporta la conveniència de crear el sòl industrial que permeta aprofitar la posició geogràfica estratègica i les infraestructures presents i futures del nostre territori per a incrementar la productivitat i la competitivitat dels sectors econòmics i per a atraure noves empreses.
El sòl per a activitats econòmiques dóna suport al sector industrial i a les actuacions comercials, terciàries i d'oci que són competència de la Conselleria d'Economia, Indústria i Comerç. La tendència és concentrar i integrar les activitats econòmiques en nodes on es relacionen les distintes tipologies.
L'article 262 de la Llei 16/2005, de 30 de desembre, de la Generalitat, Urbanística Valenciana, en la redacció donada pel Decret-llei 1/2008, de 27 de juny, del Consell, de Mesures Urgents per al Foment de l'Habitatge i el Sòl; per la Llei 16/2008, de 22 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat; i pel Decret-llei 2/2011, de 4 de novembre, del Consell, de Mesures Urgents d'Impuls a la Implantació d'Actuacions Territorials Estratègiques, regula les àrees prioritàries i, concretament, l'apartat 6 fa extensibles les disposicions establides en aquest precepte per a les àrees residencials prioritàries en les actuacions destinades a la promoció de sòl industrial o terciari, i estableix que per a això han de ser declarades d'interés general per acord del Consell i promogudes per les administracions públiques o els seus agents, amb la col·laboració, si és el cas, de la iniciativa privada seleccionada a través de l'aplicació de la Llei de Contractes del Sector Públic.
La tramitació i l'aprovació dels instruments de planejament i gestió urbanística directa o indirecta que afecten l'Àrea Prioritària declarada mitjançant aquest acord, s'efectuarà pel procediment d'urgència previst en l'article 100 de la Llei Urbanística Valenciana i la instrucció del procediment tindrà caràcter preferent en tots els ordres administratius de l'administració de la Generalitat i de l'administració local.
L'esperit i la finalitat de la norma és simplificar els procediments i alliberar d'alguns dels determinants territorials a aquelles actuacions que, per les seues característiques, són considerades prioritàries.
L'Ajuntament de Torrent ha sol·licitat a la Conselleria d'Infraestructures, Territori i Medi Ambient la declaració d'àrea industrial i terciària prioritària de l'àmbit denominat Séquia de Picanya per a poder desenvolupar al seu terme municipal una actuació de caràcter industrial i terciari, a l'efecte que puguen acollir-se als beneficis que, pel que fa a la tramitació urbanística, es deriven d'aquesta declaració.
En aquesta sol·licitud, aprovada pel Ple de l'Ajuntament de Torrent el 22 de juliol de 2011, el sector Séquia de Picanya apareix delimitat de la manera següent: té una extensió aproximada de 38,2 hectàrees. El sector s'ubica al nord-est del terme municipal de Torrent, i limita, en la part nord, amb el barranc de Torrent, i, per l'oest, pel barri de Benissaet, del nucli urbà consolidat de Torrent. La delimitació per l'est la conforma la carretera CV-33 i la delimitació sud la carretera de Picanya (CV-406) en el tram d'accés al nucli urbà. El sector queda entravessat pel nou traçat de l'AVE Madrid-Valencia.
A fi de determinar la delimitació del sector Séquia de Picanya, a aquest acord s'adjunten els plànols d'emplaçament i planejament vigent que s'incloïen en la documentació aprovada per l'Ajuntament de Torrent.
És evident que l'execució d'un desenvolupament d'aquestes característiques constituirà un pol de creació de riquesa i d'ocupació amb vista a un impuls econòmic en el municipi que comportarà la generació de nombroses ocupacions directes i indirectes i un gran volum d'inversió total que és important aprofitar.
La situació actual de crisi generalitzada obliga les administracions competents a impulsar mesures i operacions que possibiliten la millora de la qualitat de vida dels ciutadans del seu àmbit territorial, especialment quan es constata fefaentment un interés inversor al municipi.
Sobre això, la Conselleria d'Economia, Indústria i Comerç va emetre un informe sobre la declaració d'àrea prioritària industrial i terciària de l'àmbit Séquia de Picanya de Torrent, des de la perspectiva de les seues atribucions competencials.
Així mateix, la Conselleria d'Infraestructures, Territori i Medi Ambient ha estudiat l'àmbit Séquia de Picanya, a l'efecte de verificar la compatibilitat d'aquesta declaració amb el planejament vigent, i amb la política territorial de la Generalitat. La Direcció General d'Avaluació Ambiental i Territorial considera que la declaració per part del Consell de l'àmbit Séquia de Picanya del municipi de Torrent com a àrea industrial i terciària prioritària està d'acord amb els objectius, principis directors i directrius de l'Estratègia Territorial de la Comunitat Valenciana.
Per tot això, vista la sol·licitud presentada per l'Ajuntament de Torrent i els informes de la Conselleria d'Economia, Indústria i Comerç i de la Conselleria d'Infraestructures, Territori i Medi Ambient, i a proposta de la consellera d'Infraestructures, Territori i Medi Ambient, el Consell
ACORDA
Primer
Declarar d'interés general i àrea industrial i terciària prioritària el sector denominat Séquia de Picanya del municipi de Torrent, de conformitat amb la delimitació proposada en la documentació aprovada pel Ple de l'Ajuntament de l'esmentat municipi el 22 de juliol de 2011 i amb els plànols que s'adjunten a aquest acord, en aplicació del que preveu l'article 262 de la Llei Urbanística Valenciana.
Aquesta declaració s'efectua sense perjudici de l'avaluació ambiental estratègica a la qual s'han de sotmetre els instruments de planejament i gestió urbanística, com també els projectes a través dels quals es desenvolupe l'Àrea Industrial i Terciària Prioritària.
Segon
Ordenar la publicació d'aquest acord en el Diari Oficial de la Comunitat Valenciana.
Contra aquest acord, les persones interessades poden interposar recurs contenciós administratiu, en el termini de dos mesos comptadors a partir de l'endemà de la publicació d'aquest acord en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 10 i 46 de la Llei Reguladora de la Jurisdicció Contenciosa Administrativa; o bé podran presentar recurs potestatiu de reposició davant del Consell, en el termini d'un mes comptador des de l'endemà de la publicació d'aquest acord en el Diari Oficial de la Comunitat Valenciana, d'acord amb el que disposen els articles 116 i 117 de la Llei de Règim Jurídic de les Administracions Públiques i del Procediment Administratiu Comú.
En el cas que la persona interessada siga una administració pública, no es pot interposar recurs en via administrativa, sense perjudici del que disposa l'article 44 de la Llei 29/1998, de 13 de juliol, i s'haurà de requerir prèviament perquè s'anul·le o revoque el present acord, en el termini de dos mesos comptats des de l'endemà de la seua notificació o publicació, si s'escau, d'aquest acord en el Diari Oficial de la Comunitat Valenciana, tenint en compte que això no incideix en l'executivitat del present acord, ni interromp els terminis amb vista a la seua fermesa, atés que no és substitutiu del règim de recursos en via administrativa.
Tot això sense perjudici que les persones interessades puguen exercir qualsevol altra via que estimen oportuna.
València, 23 de desembre de 2011
La vicepresidenta i secretària del Consell,
PAULA SÁNCHEZ DE LEÓN GUARDIOLA